Br: 08-311/24-20688/ 18. septembar 2024. godine

Na osnovu čl. 15 i 29 stav 2 Zakona o državnoj upravi („Službeni list CG“, broj 78/18) i člana 51 Uredbe o organizaciji i načinu rada državne uprave (Službeni list CG“, br. 118/2020, 121/2020, 1/2021, 29/2021, 34/2021 i 41/2021), a u vezi sa Programom rada Vlade za 2024. godinu, ministar poljoprivrede, šumarstva i vodoprivrede d o n o s i

**RJEŠENJE**

1. Obrazuje se Radna grupa za pripremu Programa razvoja prerade drveta i proizvodnje namještaja 2025 - 2028 godina sa akcionim planom za 2025-2026. godine, u sastavu:
* Darko Stojanović, Ministarstvo poljoprivrede, šumarstva i vodoprivrede - predsjednik;
* Goran Popović, Privredna komora Crne Gore - član;
* Maja Jokanović, Ministarstvo ekonomskog razvoja - član;
* Mladen Šćekić, NVO, - član;
* Danko Popović, Uprava za gazdovanje šumama i lovištima Crne Gore – član;
* Goran Đalović, Ministarstvo poljoprivrede, šumarstva i vodoprivrede - član;
* Nemanja Karović, Ministarstvo poljoprivrede, šumarstva i vodoprivrede - član;
* Konslultant radne grupe: Prof. dr Glavonjić Branko, Redovni profesor na Univerzitetu u Beogradu-Šumarski fakultet
1. Zadatak Radne grupe je da pripremi Nacrt programa razvoja prerade drveta i proizvodnje namještaja 2025 - 2028 godina, sa akcionim planom za 2025-2026. godine.
2. Rok za završetak izrade Programa razvoja prerade drveta i proizvodnje namještaja 2025-2028. godine sa akcionim planom 2025-2026 je 20. decembar 2024. godine.
3. Za svoj rad Radna grupa je odgovorna ministru.
4. Sredstva za rad Radne grupe padaju na teret Ministarstva.
5. Radna grupa će početi sa radom odmah po donošenju ovog rješenja.

**O b r a z l o ž e nj e**

Programom rada Vlade Crne Gore za 2024. godinu (IV kvartal), planirano je donošenje Programa razvoja prerade drveta i proizvodnje namještaja 2025-2028. godine sa akcionim planom 2025-2026 godinu, čiji je predlagač Ministarstvo poljoprivrede, šumarstva i vodoprivrede. U skladu sa utvđenom obavezom, Ministarstvo poljoprivrede, šumarstva i vodoprivrede pristupilo je obrazovanju međusektorske radne grupe koja će pripremiti Programa razvoja prerade drveta i proizvodnje namještaja 2025-2028. godine sa akcionim planom 2025-2026.

Takođe je propisano da Nacrt programa razvoja prerade drveta i proizvodnje namještaja 2025 - 2028 godina sa akcionim planom za 2025-2026. godine najmanje sadrži: 1. Uvod, 2. Analiza postojećeg stanja u šumarstvu i preradi drveta, 3. Vizija, Programski ciljevi i Operativni ciljevi sa pratećim pokazateljima uspeha, 4. Ključne aktivnosti za realizaciju operativnih ciljeva, opis aktivnosti nadležnih organa i organa za praćenje njegovog sprovođenja, 5. Izvještavanje i evaluacija, 6. Akcioni plan sa predračunom troškova.

U skladu sa Uredbom o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list CG“, broj 41/2018), Ministarstvo poljoprivrede, šumarstva i vodoprivrede je, dana 09.09.2024. godine, na svojoj internet stranici uputilo Javni poziv nevladinim organizacijama za predlaganje kandidata za člana Radne grupe za izradu Programa razvoja prerade drveta i proizvodnje namještaja 2025-2028 godina sa akcionim planom za 2025-2026. godine. U predviđenom roku po predmetnom Javnom pozivu prijavila se jedna nevladina organizacija sa predlozima za svog predstavnika u radnom tijelu za izradu Programa razvoja prerade drveta i proizvodnje namještaja 2025 - 2028 godina, sa akcionim planom za 2025-2026. godine. Od ukupnog broja uredno prijavljenih nevladinih organizacija koje su ispunile uslove Javnog poziva, njih jedna (Udruženje drvoprerađivača Berane) je za svog predstavnika u predmetnom radnom tijelu predložilo Mladena Šćekića. Nadalje, kako je Javnim pozivom predviđeno da će Ministar poljoprivrede, šumarstva i vodoprivrede za predstavnika nevladinih organizacija u radnoj grupi koji ispunjavaju uslove ovog poziva, izabrati onog člana za koga je dostavljeno najviše predloga nevladinih organizacija, to se u konkretnom, za člana radne grupe za izradu predloga Zakona o izmjenama i dopunama Zakona o šumama, bira gospodin **Mladen Šćekić.**

Članom 51 Uredbe o organizaciji i načinu rada državne uprave („Službeni list CG“, br. 118/2020, 121/2020, 1/2021, 2/2021, 29/2021, 34/2021 i 41/2021), propisano je da za vršenje poslova u okviru kojih se zahtijeva stručna saradnja državnih službenika iz različitih unutrašnjih organizacionih jedinica, mogu se obrazovati projektne grupe, timovi ili drugi odgovarajući oblici rada, kao i da projektnu grupu ili drugi oblik rada obrazuje potpredsjednik Vlade, ministar, odnosno starješina organa uprave. Nadalje je propisano da aktom o obrazovanju projektne grupe, tima ili drugog oblika rada određuje se sastav, poslovi i rokovi u kojima će se zadatak obaviti, sredstva i drugi uslovi za rad. Takođe je propisano da se u projektnu grupu, tim ili drugi oblik rada mogu angažovati i državni službenici iz drugih ministarstava ili organa uprave, kao i stručnjaci izvan organa državne uprave.

Za ispunjavanje ovih ciljeva, neophodno je obrazovanje odgovarajućeg ekspertskog tima, što je ovim rješenjem i učinjeno.

Na osnovu izloženog, riješeno je kao u dispozitivu ovog rješenja.

**Pravna pouka**: Protiv ovog rješenja nezadovoljna stranka može pokrenuti upravni spor kod Upravnog suda Crne Gore u roku od 20 dana od dana prijema rješenja.

**Vladimir Joković**

Ministar

Obradio: Goran Đalović, načelnik

Odobrio: Darko Stojanović, VD direktor

Dostavljeno:

* Imenovanim;
* U spise predmeta, ovdje;
* A/a.